ગુરૂવારે બીજા તબક્કાનું મતદાન પૂર્ણ થય બાદ વિવિધ એક્ઝિટ પોલના આંકડા જાહેર થયા હતા, જેમાં મોચાભાગે ભાજપ સરકાર બનાવવાનો દાવો કરવામાં આવ્યો હતો. એ પછી શુક્રવારે ગુજરાત કોંગ્રેસની બેઠક મળી હતી. જે પછી એવું તારણ નીકળ્યું હતું કે, આ વખતે ગુજરાતમાં કોંગ્રેસની સરકાર બનશે. ગુજરાત કોંગ્રેસની બેઠક બાદ દાવો કરવામાં આવ્યો હતો કે, પ્રથમ તબક્કામાં જે 89 બેઠકો પર મતદાન થયું, એમાંથી 61 બેઠકો કોંગ્રેસ જીતશે અને બીજા તબક્કાની 93માંથી 63 બેઠકો કોંગ્રેસના ફાળે આવશે. આ બેઠક બાદ કોંગ્રેસ પ્રદેશ પ્રમુખ ભરતસિંહ સોલંકીએ એક પત્રકાર પરિષદ પણ સંબોધી હતી. તેમણે પત્રકાર પરિષદમાં કહ્યું કે, ભાજપ પાસે મુદ્દાઓ નથી. વારેવારે કોંગ્રેસ પર તૂટી પડે છે. વચ્ચે-વચ્ચે કાશ્મીર,પાકિસ્તાન, અફઘાનિસ્તાનના મુદ્દાઓ લઇ જનતાનું ધ્યાન ભટકાવવાનો પ્રયત્ન કરે છે.